b'\n_START_ARTICLE_\nSuomen teollisuus\n_START_SECTION_\nSuurimpia aloja\n_START_PARAGRAPH_\nMetalliteollisuus voidaan jakaa seitsem\xc3\xa4\xc3\xa4n alaan: kaivostoiminta, metallien perusteollisuus, metallituoteteollisuus, koneteollisuus, s\xc3\xa4hk\xc3\xb6- ja elektroniikkateollisuus sek\xc3\xa4 kulkuneuvoteollisuus. Suomalaisen metalliteollisuuden tuotteista noin puolet menee vientiin._NEWLINE_Metalliteollisuuden osa-alueista meriteollisuus on yksi Suomen keskeisist\xc3\xa4 teollisuudenaloista. Suomalaisella laivanrakennuksella on pitk\xc3\xa4 historia. Meriteollisuus muodostuu telakoista, meriteknisen alan kokonaistoimittajista, suunnittelutoimistoista, j\xc3\xa4rjestelm\xc3\xa4-, laite- ja materiaalitoimittajista sek\xc3\xa4 offshore-teollisuudesta. Offshore-teollisuus valmistaa esimerkiksi merenalaisille \xc3\xb6ljy- ja kaasukentille etsint\xc3\xa4- ja tuotantokalustoa. Meriteollisuuden liikevaihto on l\xc3\xa4hes kuusi miljardia euroa ja ala ty\xc3\xb6llist\xc3\xa4\xc3\xa4 20 000 suomalaista._NEWLINE_Kemianteollisuuden osuus Suomen teollisuustuotannosta ja teollisuuden tavaraviennist\xc3\xa4 vuonna 2014 oli l\xc3\xa4hes nelj\xc3\xa4nnes. Kemianteollisuus ty\xc3\xb6llist\xc3\xa4\xc3\xa4 Suomessa suoraan noin 34 000 henkil\xc3\xb6\xc3\xa4._NEWLINE_Mets\xc3\xa4teollisuus tuottaa nykyisin noin viidesosan Suomen vientituloista, hiukan pienemm\xc3\xa4n osan koko teollisuustuotannosta ja noin 15\xc2\xa0% teollisuuden ty\xc3\xb6paikoista. Sen osuus Suomen taloudesta on pienentynyt 1960-luvun j\xc3\xa4lkeen merkitt\xc3\xa4v\xc3\xa4sti.'